
הקדמה 


אחת האמירות המוכרות של מרקס - התזה ה-11 על פויירבאך - גורסת: 
"הפילוסופים אך פירשו את העולם באופנים שונים, אבל העיקר הוא לשנותו". 
מרקס לא התכוון בדברים אלה להמעיט מערך הפעילות ההגותית-מדעית 
באשר להבנה ולתיאור של "העולם", דהיינו של ההוויה האנושית. אדרבה, הרי 
לכך הקדיש את רוב מפעלו ההגותי, את רוב ימי חייו. אבל, יחד עם זאת טען 
שההבנה גרידא של ההוויה האנושית, הבנת ההיסטוריה, עדיין אינה מהווה 
תנאי מספיק לשינוי היסטורי, למהפכת שחרור האדם. ואכן, במקביל לשני 
חלקי ה"תזה ה-11" - הפירוש על העולם והקריאה לשנותו - הגות מרקס 
מגלמת שני נדבכים: תיאור ההוויה החברתית, תאוריה פילוסופית-מדעית, 
דסקריפטיבית, תיאורית ופרשנית, ובכך הניסיון להשיב על השאלה 
האנתרופולוגית-פילוסופית "מהו האדם?" ובד בבד גם תורת שחרור האדם, 
תאוריה הוראתית, נורמטיבית, הכוללת את הקריאה למאבק חברתי רדיקלי. 
הספר שלפנינו עוסק במכלול הגות מרקס על שני הנדבכים הללו, לרבות 
הקשרים המיוחדים וההשתרגות הכללית ביניהם. 

שמו של קרל מרקס (1818--1883) -- מוכר לאנשים אולי יותר משם של 
הוגה דעות אחר, אף כי בעשור השני של המאה ה-21 פחות ופחות מכירים את 
הגותו ואת עמדותיו. כחלוף יותר מ-170 שנה מפרסום המניפסט של המפלגה 
הקומוניסטית נראה שגם חיבור זה -- שהיה ברבעים השני והשלישי של המאה 
ה-20 רב"המכר השני בתפוצתו בעולם (אחרי כתבי הקודש הנוצריים: התנ"ך 
והברית החדשה) - הולך ונשכח. 

תהליך זה אינו פוסח, כמובן, גם על ישראל, מדינה שנוסדה בעיקר על 
ידי אנשי התנועה הציונית-סוציאליסטית, אשר הכירו היטב את הגות מרקס 
והוקירו אותה. עדות למיעוט העניין כיום בהגות מרקס במחוזותינו אפשר 
למצוא בעובדה שבכנס הבין-לאומי אשר נערך במאי 2018 באוניברסיטת 
חיפה, לציון שנת המאתיים להולדתו, נכחו כשלושים--ארבעים איש בלבד 

(לרבות המשתתפים הפעילים, נושאי ההרצאות). אני מקווה שספרי יתרום 
לחידוש ולרענון ההיכרות עם הגות מרקס, על תפיסותיה וערכיה ההומניסטיים 
והעמדות החברתיות-מדיניות הנגזרות מהם. 

התברכנו - קוראי העברית - בכך שלא מעט מהכתבים החשובים של 
מרקס ואנגלס תורגמו (בעיקר בשנות הארבעים עד השישים של המאה שעברה, 
ובעיקר בהוצאת הספרים "ספרית פועלים"), בין השאר: כתבים נבחרים 
במהדורה של שלושה כרכים ובמהדורה של שניים; הקפיטאל, כרכים א וב 
בתרגום מצוין של צבי וויסלבסקי ויצחק מן; כתבות מ"העיתון הרייני החדש" 
[שחוווו20 סוו6וחוסות שווטא | תחת הכותרת מהפכת 1848, וכמובן כתבי 
שחרות, שערך ותרגם שלמה אבינרי, איש האוניברסיטה העברית. ברם, מאז 
אמצע שנות השישים כמעט לא פורסמו כתבים נוספים מפרי עטם של מרקס 
ואנגלס בתרגום לעברית. במלאות 150 שנה לפרסום המניפסט של המפלגה 
הקומוניסטית (1848) יצאה לאור בעברית מהדורה נוספת של חיבור חשוב 
זה. ב"2011 יצאה לאור מהדורה מצולמת של הקפיטאל (התרגום לעברית של 
הכרך הראשון במהדורתו הראשונה, 1947). אורי זילברשייד מאוניברסיטת 
חיפה פרסם (בהוצאת רסלינג) חיבורים שונים מכתבי השחרות, ובהם תרגום של 
לביקורת פילוסופיית המשפט של היגל, חיבור מהתקופה הטרום-קומוניסטית 
של מרקס, אשר המבוא שלו, שנכתב בסוף 1843 ותחילת 1844 (פורסם 
בפברואר 1844), נחשב לחיבור הקומוניסטי המובהק הראשון מפרי עטו. 

אני אסיר תודה למתרגמים וליוזמים של מפעלי התרגום אשר, בין השאר, 
מקילים עלינו לא רק את ההבנה של הגות מרקס אלא גם את ההוראה בשיעורי 
האוניברסיטה בשפת הלימוד הנהוגה. השתמשתי לרוב בתרגומים אלה במהלך 
כתיבת הספר. יתר על כן, הרביתי לצטט מכתבי מרקס ואנגלס באמצעות 
העתקת משפטים ואפילו פסקאות שלמות מהתרגומים לעברית. בכל מקרה 
של ציטוט מתרגום דבריהם (ומתרגום דברי הוגים אחרים) השוויתי בינו לבין 
המקור. באשר לכתבי מרקס ואנגלס, הסתמכתי על אחת משתי ההוצאות לאור 
המדעיות - ,1 1956 ,מו207 ,6הס/ שטוכ ,(ומ) ישו שפח אוו 
3 .סע במקומות שונים הרשיתי לעצמי לשנות מעט מהתרגום שהתפרסם 
בעברית, בכוונה להציג את הדברים המצוטטים באופן מדויק יותר, למיטב 
הבנתי ודעתי (ציינתי בהערות תמיד גם את מראה המקום בהוצאה לאור 
המדעית, /81/, באשר לציטוטים מכתבי מרקס ואנגלס או באשר לאזכורים 
של דבריהם). במקרים לא מעטים הוספתי בסוגריים מרובעים דברי הסבר 
משלי בגוף הטקסט המצוטט, כדי להקל על הבנת הדברים, בעיקר בחיבורים 
ככתבי יד כלכליים-פילוסופיים וה-01886מ/6, אשר לא עובדו על ידי המחבר 

לפרסום ונשארו בעיזבון ככתב יד ראשוני, למעשה כטיוטה. כמו כן, הוספתי 
במקרים רבים (שוב, בסוגריים מרובעים) את המושגים בשפת המקור (בדרך 
כלל בגרמנית). 

בשפה העברית פורסמו כמה ספרים מקוריים וכמה ספרים ומאמרים 
מתורגמים על אודות ההגות של מרקס, ובהם קארל מארקס: מבוא למארקסיזם 
מאת ולדימיר-איליץ' לנין; הספר של שלמה אבינרי, משנתו החברתית 
והמדינית של קארל מארכס; הספר של צבי רוזן, עולמו הרוחני של קרל 
מארכס; מרקסיזם מאת אנרי לפבר; בשביל מרקס מאת לואי אלתוסר; מאמרים 
שונים מהקובץ הֶרְשוּת הנתונה מאת לשק קולקובסקי; המאמר של טרי 
איגלטון, "מרקס והחירות"; מאמרי מבוא מעודכנים בקובץ שבעריכת בנימין 
כהן, המניפסט הקומוניסטי במבחן הזמן, מאת אריק הובסבאום, משה צוקרמן, 
מיכאל לוי, אלן מייקסינס-ווד ושילה רובותם; הביוגרפיה שכתב ישעיה ברלין, 
קארל מרקס: חייו וסביבתו; הביוגרפיה מאת פרנסיס וין, קרל מרקס, ועוד 
ועוד. למדתי לא מעט מספרים אלה, וכמובן גם מספרים ומאמרים אחרים. אני 
אסיר תודה גם למלומדים שחיברו את הכתבים האלה, ובהקשר זה במיוחד לצבי 
רוזן ז"ל, איש אוניברסיטת תל אביב, אשר הנחה את ראשית עבודתי באקדמיה, 
ולידידי משה צוקרמן, אשר מלווה את פעילותי בתחום המחקר וההוראה בכלל 
ושל הגות אסכולת פרנקפורט בפרט. 

הספר שלפנינו אינו מבקש להתחרות בספרים ובמאמרים שהוזכרו לעיל 
(ובאלה שלא הוזכרו), אף שמטבע הדברים לא כל התובנות והפרשנויות שבספרי 
הולמות את אלה שעולות בהם. הפרשנות שאני אוחז בה אמונה, בין השאר, 
על התובנות והפרשנויות של המרקסיסטים גיאורג לוקאץ' וארנסט בלוך, 
וכן על התובנות של אנשי אסכולת-פרנקפורט -- מקס הורקהיימר ותאודור 
ויזנגרונד-אדורנו, אריך פרום (בחיבוריו משנות השלושים) והרברט מרקוזה.' 
אין לי ספק שקוראי ספרי, הבקיאים בהגות מרקס, יכולים למתוח ביקורת על 
טענותיי התיאוּריות ועל קביעותיי הפרשניות. גם אני יכול להעלות טענות 
ביקורתיות באשר לדבריי, ואף העליתי מדי פעם במהלך כתיבת הספר טענות 


1 הכוונה להוגי דעות שניתן להגדירם כ"מרקסיסטים אורתודוקסיים" (לפי ההגדרה 
הקלאסית של מושג זה שקבע לוקאץ' בשעתו: ז0א1000וזס )18 088\* ,108805 
2 .סק ,0107] וכ 610556 וו 76ו/10ו/1050) ,160 :ם1 ,"ל פטנתפוזתה]א). כמעט 
אינני מתייחס בספרי לפרשנות של הוגים מרקסיסטיים אחרים: לאלה האמונים על 
האידאולוגיה הסובייטית, למרקסיזם "רוויזיוניסטי" למינהו, ל"אוסטרו-מרקסיזם", 
או גם לאלה שניתן לכנותם פחות או יותר "פוסט-מרקסיסטיים". התייחסות מפורטת 
וממצה להוגים אלה הייתה חורגת בהרבה ממסגרות הספר הזה ומשנה את אופיו. 

בפרספקטיבה ביקורתית כלפי תובנות וקביעות שבו, ושילבתי אותן בטקסט. 
בכל מקרה, אקבל בברכה כל טענה ביקורתית עניינית על דבריי. 

הספר נקרא "עיונים בהגות מרקס", "מרקס" ולא "מרקס ואנגלס", אף 
שגם פרידריך אנגלס, ידידו הקרוב של מרקס ושל בני ביתו, השתתף בכתיבת 
רבים מחיבורי היסוד של המרקסיזם; ואכן, לא רק השתתף בכתיבת החיבור 
הפרוגרמתי מניפסט של המפלגה הקומוניסטית, אלא גם בעריכת הכרך השני 
ובעיקר השלישי של הקפיטאל, אשר יצאו לאור לאחר מות המחבר. ועם 
זאת - כפי שהעיד על כך פרידריך אנגלס עצמו - התורה הזאת מיוחסת 
בדין למרקס ומכונה בצדק "מרקסיזם". בתחילת הפרק הרביעי של לודוויג 
פויירבאך וחתימת הפילוסופיה הגרמנית הקלאסית (1886] 1888) מאת 
אנגלס ציין המחבר את זיקת המרקסיזם להגות היגל, לאמור: "מההתפוררות 
של אסכולת היגל יצא עוד כיוון אחר, היחידי שנשא פירות של ממש, וכיוון 
זה קשור בשם מרקס".' לדברים אלה -- שנכתבו כשלוש שנים לאחר מות 
מרקס - הוסיף אנגלס הערה שעניינה "הָאֶרָה אישית", אשר מבהירה את שאלת 
מעורבותו ביסוד המרקסיזם. לדבריו: 


בזמן האחרון הרבו להורות על חלקי בתאוריה זו, ועל כן אי"אפשר שאפטור 
עצמי מלומר כאן את המלים המעטות, שבהן יסתיים |יסתדר] עניין זה. 
שהיה לי חלק עצמאי מסויים הן בביסוס והן בפיתוח התאוריה לפני ותוך 
כדי עבודתי המשותפת עם מרקס משך ארבעים שנה, דבר זה אני עצמי איני 
יכול להכחיש. אבל מרבית רעיונות-היסוד המנחים, בעיקר בתחום הכלכלה 
וההיסטוריה, וביחוד ניסוחם הסופי והמלוטש, שייכים למרקס. מה שאני 
תרמתי, דבר זה -- מכל מקום מחוץ לכמה |תובנות מתחום של] מקצועות 
מיוחדים - יכול היה מרקס לעשות גם בלעדי. מה שפעל |השיג] מרקס, 
לא הייתי פועל אני. מרקס היה משכמו-ומעלה, הרחיק ראות, סקר סקירה 
מקיפה ומהירה יותר מכולנו. מרקס היה גאון, ואילו אנו, השאר, לכל היותר 
|אנשים] מוכשרים. אלמלא הוא, היתה התאוריה כלל וכלל לא זו שהיא כיום. 
בדין היא נושאת אפוא את שמו.3 


בספרי ארבעה פרקים: "המטריאליזם ההיסטורי", "ההתנכרות", "קומוניזם" 
ו"סוף דבר". 


2 אנגלס, "לודביג פויירבאך וחתימת הפילוסופיה הגרמנית הקלאסית", בתוך: כתבים 
נבחרים, ב, עמ' 293 [291 ;21-א\₪]א]. 

3 שם, שם [21;291-292-א\ם]א]. על העמדות של אנגלס והיחס שלהן לאלה של 
מרקס לאורך כמעט ארבעים שנות פעילותם המשותפת ראו: שו/1 00 2061 עספות 
סוווו!סעסת 00 1101061165 110 :0 סו סוודזסי1. 

בפרק הראשון אני מתאר את יסודות המרקסיזם בהיותו אנתרופולוגיה 
הגותית, פילוסופית וסוציולוגית, דהיינו תאוריה המבקשת להסביר בראש 
ובראשונה מהו האדם. תורה זו -- המהווה כשלעצמה היסטוריוסופיה, דהיינו 
פילוסופיה של ההיסטוריה -- מכונה באופן כללי "המטריאליזם ההיסטורי" 
באשר היא מתארת את מרכיבי הקיום האנושי ומאפייניו, את הוויות האדם 
בתקופות שונות, כנגזרים מאופני חייו החומריים כברייה המייצרת את אמצעי 
קיומה באופן מודע ותכליתי בּאינטראקציה שהיא מקיימת עם הטבע החיצוני 
לה ועם בני אדם אחרים, דהיינו בעבודה. מושג "כוחות הייצור" מתאר בתפיסה 
המטריאליסטית-היסטורית את רמת ההתפתחות ביחסי האדם עם הטבע החיצוני 
לו, יחסי אדם-טבע. 

היחסים החברתיים, לרבות הריבוד החברתי -- "יחסי הייצור", יחסי אדם"אדם 
בתקופות ההיסטוריות השונות -- נגזרים, לפי תפיסת מרקס, ממאפייני כוחות 
הייצור, דהיינו מרמת ההתפתחות ההיסטורית של יחסי אדם"טבע. האחדות של 
שני יסודות אלה לפי התקופות ההיסטוריות - אחדות רמת ההתפתחות של 
כוחות הייצור והצורה ההיסטורית ההולמת של יחסי הייצור - מכונה על ידי 
מרקס "אופן הייצור", ומהווה את "הבסיס החומרי" שממנו נגזרות שאר התופעות 
החברתיות והתופעות הרוחניות השונות, בבחינת היותן "בניין-על אידאולוגי", 
תופעות כגון הארגון המדיני למִינָהוּ (צורות המשטר) והצורות השונות של 
קהילה, חוקי המשפט הרשמי והנהגים החברתיים האחרים, ערכי מוסר, אמונות 
דתיות, יצירות אמנות וספרות, תפיסות פילוסופיות וכיוצא בהם. כל אלה 
אמורים להיגזר מהבסיס החומרי של קיום החיים, דהיינו מרמת ההתפתחות של 
יחסי אדם"טבע ומהשתרגותם ההיסטורית-ספציפית ביחסי אדם-אדם. 

אולי למותר לציין, ואולי בכל זאת ראוי להדגיש, כי מקדמת דנא העבודה, 
האינטראקציה היצרנית בין האדם לטבע בתיווך (ישיר ועקיף) של הזולת 
החברתי, היא הפעילות של רוב בני האדם עלי אדמות ברוב שעות ימיהם, 
ברוב ימי חייהם. מבחינה זאת, לפחות, תפיסת מהות האדם כַּפעילות המיוחדת 
לו - העבודה, הייצור -- הולמת גם את מציאותו האמפירית, ההיסטורית: 
האדם ברייה יוצרת, ברייה עובדת. 

הפרק הראשון מסתיים בהסבר על המעמד ההיסטורי של המטריאליזם 
ההיסטורי עצמו, דהיינו בטענה שלפיה התניית רכיבי בניין-העל האידאולוגי 
על ידי הבסיס החומרי אף היא נתונה לתמורות היסטוריות, וכוחה הדטרמיניסטי 
הולך ונחלש ככל שכוחות הייצור מתפתחים עד אשר סיפוק מלא של צורכי 
הקיום האנושיים ‏ - שהם גורם הדטרמינציה במטריאליזם ההיסטורי (גורם 
הקביעה וההתניה בהיסטוריה) - נעשה אפשרי מבחינה אובייקטיבית. 

הפרק השני בספר שלפנינו מוקדש לתיאור הוויית-החיים באופן הייצור 
הבורגני-רכושני, דהיינו במסגרת הקפיטליזם, כפי שהכיר מרקס בשעתו, 
ובמידה רבה גם כפי שאנו מכירים מהוויית חיינו. מרקס הצעיר כינה את 
המאפיין הכללי של חיים אלה בשם "ניכור" או "התנכרות", וציין בכך את 
נסיבות החיים של רוב בני האדם העובדים בהיותם מדוכאים ומנוצלים בפועל 
על ידי בעלי ההון (אף כי מבחינה פורמלית מתקיימים ביניהם יחסים חוזיים, 
דהיינו חופשיים ושוויוניים). יחסי הניכור מתארים את נסיבות החיים במאבק 
עקרוני (אף כי לאו דווקא מציאותי בכל עת ועת) בין מעמד יוצרי ההון לבין 
מעמד מנכסי ההון: המאבק בין אנשי העבודה לאנשי הרכוש. 

הניכור - שהוא בעיקרו יחס מעשי של זרות כלפי מה ומי שלכאורה אינם 
זרים או ראוי שלא יהיו זרים -- ניכר בכמה וכמה היבטים: ניכור האדם ממהותו 
כברייה יוצרת, ניכור האדם מזולתו, ניכור האדם מהיותו יצור הקובע את תוכני 
הוויית עצמו ("יצור בן"מינו" [8ם5060105-001 ,ם050/ו5ם28000)]), ניכור האדם 
מהטבע האופף אותו, מ"בית הגידול" שלו, ניכור האדם מהעיסוק העיקרי, 
המיוחד לו, דהיינו מהעבודה ומתוצרתה, ועוד ועוד. תופעות הניכור כוללות את 
דיכוי האדם העובד וניצול עבודתו כאמצעי לגריפת רווחים על ידי בעלי ההון; 
תפיסת הפועל כחפץ ("חפצון האדם", ראיפיקציה) והתרוששותו החומרית 
והרוחנית גם יחד. הפרק הזה ממשיך בתיאור וניתוח הבחנה שהעלה מרקס בין 
"פעילות ניכור" (ניכור במובן ה"סובייקטיבי"), דהיינו מצב שבו האדם המנוכר 
חש עצמו ככזה ומבין את הווייתו כמנוכרת, לבין "מצב ניכור" גרידא (ניכור 
במובן ה"אובייקטיבי" בלבד), שבו ניתן ("מבחוץ", "מלמעלה" כפסיכולוג, 
סוציולוג או פילוסוף) לאפיין בני אדם מסוימים כמנוכרים, אף שהם עצמם 
אינם תופסים את עצמם ככאלה. 

במסגרת תיאור תפיסת הניכור של מרקס עולה גם הביקורת הנחרצת 
שהייתה לו על תפיסות קומוניסטיות שוויוניות (נוסח זו של "קשר השווים" 
בהנהגת גראקכוס באבף), "קומוניזם גס" (בלשון מרקס), דהיינו משטר העלול 
להנהיג בפועל, באורח קנאי, שוויון ברכוש, באמצעות שיתופו הכללי, כלומר 
הלאמתו או חָבְרוּתוּ, ועלול לגרום בכך, לפי התיאור של מרקס, לדְהומניזציה. 
כמו כן עולה בפרק זה הביקורת שהייתה למרקס על יומרות השתת ה"צדק" 
באמצעות משטר קומוניסטי שוויוני, המנהיג תגמול לכל אדם ואדם כנגד מידת 
העבודה שהשקיע במערך הייצור - "איש איש לפי עבודתו" (ועדיין לא לפי 
עקרון הקומוניזם אשר אמור לבטל את הרכוש הפרטי ואת נוכחותו בחברה 
גם בדמותו הכללית - החלוקה בהתאם לעיקרון: "איש איש לפי צרכיו"). 
טענתי בהקשר זה, הנסמכת על העמדות של מרקס, גורסת כי ביטול ניצול 

העובדים-השכירים בידי בעלי הון פרטיים, והמרת הבעלות הפרטית על 
אמצעי הייצור וההון בבעלות מולאמת של המדינה, עדיין אינם מהווים ביטול 
הקפיטליזם עצמו, ולפיכך גם לא ביטול הניכור. 

הפרק על ההתנכרות מסתיים בתיאור של מצבים -- אפשריים-ריאלית או 
כאלה שהם בבחינת אידיאל, מעין אידאה רגולטיבית - של מימוש שיבת האדם 
מן הניכור, דהיינו של ביטולו. 

הפרק השלישי מוקדש לתיאור ההתייחסות של מרקס ואנגלס לקומוניזם - 
בעיקר אל מהפכת הפרולטריון החזויה על ידם, בבחינת היותה השלב הראשון 
בתהליך כינון החברה הקומוניסטית. במסגרת זו אני מעלה גם סקירה של 
התייחסויות מרקס לשלושה אירועים היסטוריים במאה ה-19, שניתן לראותם 
כהתקוממות מעמד העובדים: א) שביתת האורגים בשלזיה התחתית, יוני 
4, הנחשבת לאירוע הפרולטרי הראשון בתחומי גרמניה. שביתה זו דוכאה 
בברוטליות בידי צבא מלך פרוסיה, פרידריך-וילהלם ה-4. ב) האירועים בצרפת 
מאז מהפכת פברואר 1848 ועד לרוויזיה בשלטון הרפובליקה בידי הנשיא 
לואי בונפרטה (2 בדצמבר 1851, שנה לפני הכרזת-עצמו כקיסר נפוליאון 
ה-3), לרבות התייחסות מרקס להתקוממות הפועלים בפריז הרפובליקאית ביוני 
8, אשר דוכאה באמצעות טבח במתקוממים על ידי חיילי הגנרל לואי-אז'ן 
קוואניאק, והתייחסות מרקס לשלילה בפועל של זכות ההשתתפות בבחירות 
הכלליות ממיליוני פועלים ולאדישות הפרולטריון נוכח זאת (סוף מאי 1850). 
ג) כינון הקומונה הפריזאית -- מסוף מרץ 1871 עד סוף מאי 1871 - והבסתה 
האכזרית בידי צבא הרפובליקה הצרפתית בהנהגת הנשיא אדולף תייר ובחסות 
צבא הכיבוש הפרוסי-גרמני, שצר בשעתו על פריז, בהנהגת הקנצלר אוטו 
פון"ביסמרק. 

החלק השני של הפרק על אודות הקומוניזם בהגות מרקס סוקר את מעט 
ההתבטאויות שהיו לו - באידאולוגיה הגרמנית, במניפסט של המפלגה 
הקומוניסטית, בכרך השלישי של הקפיטאל, בטיוטת ה-0188%6זוויז6, בביקורת 
מצע גותהא ובמקומות נוספים ‏ - באשר לכינון החברה הקומוניסטית. במסגרת 
הדיון בנושא הזה אני מבקש לחלץ - גם באורח פרשני - את תפיסת 
העבודה ואופייה בהוויה הלא-מנוכרת (לפחות הפחות מנוכרת) של החברה 
הקומוניסטית, כפי שחזה מרקס. מאפיינים נוספים של חברה חופשית זו הם 
היפוך היחס בין זמן העבודה לפנאי והיפוך הגדרת העושר -- מתפיסתו כמצבור 
של סחורות, שמקורו בעבודת אדם שהוחצנה על ידו ונוכסה בידי בעלי ההון, 
להגדרתו כהעשרה עצמית פנימית של בני האדם, העשרת האישיות ופיתוחה 
הרב-צדדי. בנספח לספר הזה מרוכזות התבטאויות שהיו למרקס באשר 

לחברה הקומוניסטית העתידה, לרבות אלה מטיוטת קווי-המתאר של ביקורת 
הכלכלה המדינית (ה6/1/₪0/867, 1857/8), אשר תרגומן לעברית מתפרסם 
כאן לראשונה. 

הפרק האחרון - "סוף דבר" (שנסמך על מאמר שפרסמתי לפני שנים מספר 
בקובץ מרקס ועתיד הסוציאליזם) -- מנסה לענות באורח כללי על השאלה מדוע 
לא מומשה תורת שחרור האדם של מרקס. במסגרת הדיון בסוגיה זו אני מבקש, 
בין השאר, להדגיש ליקויים עקרוניים בתאוריה המרקסיסטית, מספר נקודות: 
א) בעיות בחיזוי התפתחות הקונפליקט בין עבודה להון לכדי "התרוששות 
מוחלטת" של הפרולטריון, והתעלמות מסוימת מהאפשרות ההיסטורית של 
מניעתה - ובכך מהאפשרות למניעת המהפכה -- באמצעות תהליכים של 
"התרוששות יחסית" (כלומר עלייה בשיעור הרווחים שגורפים בעלי ההון 
בד בבד עם שיפור ברמת החיים של העובדים). ב) תפיסת המדינה כרכיב 
"אידאולוגי" ובכך התעלמות מסוימת מהאפשרות ההיסטורית של התערבותה 
במהלכי הכלכלה הקפיטליסטית למניעת משברים חברתיים אקוטיים, לפחות 
לריכוכם, עד כדי בלימת התהליכים האפשריים של מהפכה פרולטרית, 
האמורה לפרוץ כתוצאה של משברים כאלה. ג) כיוצא בזה תפיסת הלאומיות 
כ"אידאולוגיה" גרידא והתעלמות בכך מכוחה החברתי ללכידות על-מעמדית 
במסגרת הלאום, דהיינו התעלמות מיכולת הלאומיות לבטל את האפקטיביות 
של הסולידריות המעמדית ולחולל את מהלכי ההיסטוריה. ד) התעלמות 
מאפשרות ההחדרה המסיבית והשיטתית של "צרכים כוזבים" לתודעת בני 
האדם באמצעות חרושת הפרסומת, עד שזו - הפרסומת המסחרית, שהיא 
לכאורה "אידאולוגיה כוזבת" -- נעשית רכיב בבסיס המטריאלי, בשל היותה 
תנאי הכרחי להנעת גלגלי הייצור, דהיינו תנאי הכרחי להמשך גלגול ההון 
בעבודה ובכך להמשך גריפת עודף הערך של העבודה כרווחי הון. ה) הזנחת 
הדיון הפסיכולוגי באדם כפרט -- זה שאמור להיעשות הסובייקט ההיסטורי, 
הסובייקט של מהפכת שחרור האדם. 

בד בבד עם ציון ליקויים אפשריים אלה בתאוריה המרקסיסטית אני מבקש 
להדגיש גם את האחריות של ההוויה החברתית עצמה לאי-מימוש שחרור 
האדם נוסח מרקס -- האחריות של בני האדם כמונו, החיים במסגרת אופן 
הייצור הבורגני"רכושני ומקיימים אותו, בכך שלא השכילו להפוך את החברה 
לקומוניסטית, לחברה חופשית, ואף אינם חפצים בכינונה ככזאת. האובייקט 
בתורת שחרור האדם של מרקס, הוא עצמו נתפס בשלב הנוכחי של ההתפתחות 
ההיסטורית כָּסובייקט -- כמי שמסוגל לקבוע באורח מודע ורצוני את גורל 
האנושות, את מהלכי ההיסטוריה. אבל תפיסת האדם כַּסובייקט של גורל עצמו 

פירושה גם שלילה של ערובה אובייקטיבית למהלכי ההיסטוריה, לרבות שלילת 
הערובה האובייקטיבית למהפכת שחרור האדם. נראה, אם כן, שזה ה"מחיר" 
שהתאוריה ההומניסטית של מרקס משלמת על תפיסת האדם בשלב האחרון 
של ההתפתחות ההיסטורית כּסובייקט של עצמו, כּמחולל המודע ובעל הרצון 
של ההתפתחות ההיסטורית בכללה. 

הפרשנות שאני מציע להגות של מרקס מבקשת למצוא את הסיבות 
והנסיבות לאי-מימושה לא רק בליקויי התאוריה (כפי שנמנו לעיל בקצרה), 
אלא גם במציאות. אני נמנע מלכנות זאת "כישלון המרקסיזם", מכיוון 
שההיסטוריה פתוחה, גם ובמיוחד בימינו, והיא מכילה כיום את האפשרויות 
הריאליות-אובייקטיביות למימוש "ממלכת החירות" המרקסית הרבה יותר 
מאשר בתקופת מרקס עצמו. זאת, כאמור, היסטוריה שנתונה להכרעות מודעות 
ורצוניות של בני האדם -- הסובייקטים של עצמם, הנושאים הפעילים של 
גורל האנושות. 

ספר זה נכתב בחלקו הגדול בשנת 2018, שנת המאתיים להולדת מרקס, 
כלומר כשנתיים לפני פרוץ מגפת ה"קורונה" והמשבר הכלכלי העצום במדינות 
השונות ובכלל החברה העולמית של עידן הקפיטליזם המאוחר. התוצאות של 
המארה הזאת ניתנות לכאורה לחיזוי ספקולטיבי, ואכן כיום (אפריל 2020), 
כחצי שנה לאחר פרוץ האפידמיה העולמית, פשטה המחלה גם בכלי התקשורת, 
מגפה של פרוגנוזות היסטוריות, לעיתים גם היסטריות, מאת אנשי רוח שונים 
המבקשים להתנבא גם ביודעם למי ניתנה הנבואה לאחר חורבן המקדש. לא 
אתפתה לומר דברים ביחס לחברת העתיד על רקע המשבר הקולוסלי המתרחש 
מול עינינו בהוויית הקפיטליזם המאוחר. עם זאת נראה לי כי בתנאים של חברה 
סוציאליסטית אנושית - כזו שמרקס ייחל לתקומתה ואף פעל למענה - 
בהינתן רמת ההתפתחות של כוחות הייצור בימינו, היו מושקעים מלכתחילה 
משאבים רבים לזיהוי מוקדם של מחלות כאלה ולהמצאת דרכים לחיפוש מהיר 
ויעיל של חיסון. סביר לי שבתנאים חברתיים סוציאליסטיים (או קומוניסטיים), 
כאלה שהאנושות לא ידעה מעודה, היו נחסכים מאיתנו הרעה הזאת ועימה 
גם המוות והאומללות המיותרים - הכל כך מיותרים! -- אשר פוקדים אותנו 
בימים אלה. 


לסיום דבריי בהקדמה זאת אבקש להודות לבני משפחתי, לחברותיי ולחבריי 


הטובים - על עצם היותם עימי, על ההתעניינות, העידוד והתמיכה שהם 
מרעיפים עליי. בלעדיהם, סביר לי, לא הייתי מממש מפעל כתיבה כזה. 

